S. Kahanec, poslanec: (2008-05-22):
Pred koncom roku 2007 som sa pána podpredsedu vlády Dušana Čaploviča opýtal, či budú zabezpečené zdroje na program komunitnej sociálnej práce, keďže som mal avízo o pripravovaných výpovediach pre koordinátorov, ktorí tento projekt zabezpečovali v regiónoch, resp. okresoch. Vtedy som bol od pána podpredsedu vlády ubezpečený, že napriek sklzu k získaniu zdrojov na tento projekt z Európskeho sociálneho fondu do apríla 2008 bude finančne vykrytá táto činnosť v rámci zdrojov zo štátneho rozpočtu. Napriek jeho ubezpečeniu i vyčleneniu zdrojov v štátnom rozpočte a napriek tomu, že bolo len otázkou času, kedy nabehnú na túto činnosť zdroje z Európskeho sociálneho fondu, však bol so sedemnástimi koordinátormi ukončený pracovný pomer a boli z tejto činnosti prepustení. Aj naposledy, keď som sa pred pár dňami stretol s pánom podpredsedom vlády, tak som sa ho spýtal, či vie o tej situácii s prepustenými koordinátormi, tak nemal priamo tieto informácie a keďže bol interpelovaný pred niekoľkými mesiacmi mojou kolegyňou a keďže vlastne nie sú jasné tieto situácie, preto si dovolím opätovne interpelovať pána podpredsedu vlády a teraz mi dovoľte pristúpiť k interpelácii. Vážený pán podpredseda vlády, chcem vás interpelovať vo veci naplňovania programu Podpory rozvoja komunitnej sociálnej práce v obciach, ktorý v rokoch 2005 až 2007 zrealizoval Fond sociálneho rozvoja z prostriedkov štátneho rozpočtu. Počas tohto obdobia sa do programu zapojilo 176 obcí, práci s rómskou komunitou sa venovalo viac ako 600 sociálnych pracovníkov. Od roku 2008 mal byť program financovaný z európskych fondov. So sedemnástimi koordinátormi, ktorí dozerali na práce priamo v teréne, na efektívnu prácu sociálnych pracovníkov v obciach, teda na efektívne čerpanie a využitie verejných financií, bol však k 31. 12. ukončený pracovný pomer. Títo pracovníci boli prepustení z práce i napriek tomu, že na preklenutie časového nábehu zdrojov z európskych fondov boli z vašej strany, pán podpredseda, prisľúbené a dodatočne vyčlenené na zabezpečenie tejto činnosti prostriedky zo štátneho rozpočtu. Neskôr, po schválení financií na tento program boli opäť zamestnaní „noví“ koordinátori, ale už nie ako koordinátori v regiónoch, ale ako pracovníci vykonávajúci administratívne práce v centrále v Bratislave. Tým sa znemožnila kvalifikovaná a efektívna kontrola na koordinovanie práce komunitných pracovníkov priamo v teréne a ich riadenie sa viac-menej ponechalo na starostov, teda bez odborného dohliadania vyškolenými koordinátormi, resp. sa ich činnosť ponechala na diaľkový monitoring z Bratislavy. Po prerušení programu v decembri 2007 a po prepustení koordinátorov, na ktorých vzdelávanie a školenie vynaložila vláda v priebehu rokov 2005 až 2007 nie málo finančných prostriedkov, niektoré obce nepodpísali dodatok k rámcovej zmluve a v programe nepokračujú. Časť obcí neuspela v novej výzve v apríli 2008, v niektorých obciach došlo k ukončeniu pracovného pomeru so skúsenými terénnymi sociálnymi pracovníkmi, ktorí boli v komunite autoritami a mali za sebou nielen akreditované vzdelávanie PDCS, financovanie z Fondu sociálneho rozvoja, ale aj množstvo neoceniteľných skúseností zo svojej doterajšej sociálnej práce v teréne v rómskych komunitách. Títo skúsení sociálni pracovníci však boli podľa mojich informácií nahradení ľuďmi bez školení a zrejme aj bez skúseností. Mnohí z nich zrejme ani nemajú úprimný záujem o túto špecifickú prácu, keďže do komunity chodia minimálne. Na základe týchto skutočností by som vás, pán podpredseda vlády, chcel požiadať o prešetrenie v danej veci a o vašu odpoveď k takto realizovanému programu podpory rozvoja komunitnej sociálnej práce v obciach, zvlášť k prepusteniu vyškolených koordinátorov i sociálnych pracovníkov a v nadväznosti na to i k neefektívnemu využívaniu prostriedkov z Fondu sociálneho rozvoja. Zároveň by som vás chcel požiadať aj o odpoveď, ako chce vláda zabezpečiť systematickú, aktívnu a reálnu prácu v rómskych osadách, ktorá je nevyhnutým predpokladom nielen na dosiahnutie zmien a výsledkov v tejto problematickej a špecifickej oblasti, ale najmä k postupnému začleneniu tejto komunity do pracovného procesu a do spoločnosti. Nepotešilo by ma, ak by sme pri hodnotení tohto projektu po rokoch opäť iba rezignovane konštatovali, že projekt nenaplnil dostatočne svoje úlohy a ciele, že bol finančne náročný a v konečnom dôsledku neefektívny. A preto aj na základe signálov od koordinátorov a sociálnych pracovníkov som si v záujme nápravy súčasného stavu dovolil upozorniť na existujúce problémy vás, pán podpredseda vlády, i keď samotná gescia i zodpovednosť za realizáciu projektu prináleží rezortu práce a sociálnych vecí. Ďakujem pekne, pán podpredseda, skončil som.